SL Uradni list Evropske unije C 42/28

Tožba, vložena 14. decembra 2006 — Comap proti Komisiji

(Zadeva T-377/06)

(2007/C 42/49)

Jezik postopka: francoščina

Stranki

Tožeča stranka: Comap SA (Lyon, Francija) (zastopnika: A. Wachsmann in C. Pommiès, odvetnika)

Tožena stranka: Komisija Evropskih skupnosti

Predlogi tožeče stranke

— razglasitev ničnosti Odločbe Komisije (C(2006) 4180 končna, z dne 20. septembra 2006 v zadevi COMP/F-1/38.121 — Spojke) in razlogov, ki so podlaga za izrek, v delu v katerem je s to odločbo ugotovljena kršitev podjetja Comap z izjemo obdobja od decembra 1997 do marca 2001, za katero podjetje Comap ne izpodbija dejstev, ki jih navaja Komisija;

— sprememba členov 1 in 2 odločbe in njune obrazložitve, z zmanjšanjem globe v višini 18,56 millijonov eurov, ki je naložena podjetju Comap;

— naložitev plačila stroškov Komisiji.

Tožbeni razlogi in bistvene navedbe

Tožeča stranka s to tožbo predlaga delno razglasitev ničnosti odločbe Komisije C(2006) 4180 končna, z dne 20. septembra 2006, v zvezi s postopkom izvajanja člena 81 ES (COMP/F-1/38.121 — Spojke) glede skupka sporazumov in usklajenih ravnanj na trgu bakrenih spojk in objemk, katerih namen je določitev cen, cenikov in popustov ter povračil, vzpostavitve mehanizmov koordinacije zvišanja cen, razdelitve nacionalnih trgov in kupcev, ter izmenjave ostalih poslovnih informacij, v delu, kjer je s to odločbo ugotovljena kršitev podjetje Comap razen za obdobje od decembra 1997 do 2001, za katerega ne izpodbija dejstev, ki jih navaja Komisija. Podredno predlaga znižanje globe, ki ji je bila naložena z izpodbijano odločbo.

V podporo svoji tožbi, tožeča stranka navaja naslednje tožbene razloge.

Najprej zatrjuje, da bi naj Komisija s tem, ko je menila, da naj bi kartel obstajal tudi še po preiskavah Komisije na kraju samem, ki so bile marca 2001, in sicer do aprila 2004, kršila člen 81 ES, napačno uporabila pravo, zmotno ugotovila dejansko stanje in storila očitno napako pri presoji.

Drugič tožeča stranka zatrjuje, da naj bi Komisija kršila člen 81(1) ES in člen 25 Uredbe št. 1/2003 (1), ker naj zaradi pomanjkanja dokaza o protikonkurenčnih ravnanjih, ne bi priznala, da je bila zatrjevana kršitev prekinjena za 27 mesecev, in sicer od septembra 1992 do decembra 1994, saj so dejanja pred decembrom 1994 po mnenju tožeče stranke zadostovala takrat, ko je Komisija začela preiskavo januarja 2001.

Podredno tožeča stranka navaja tožbeni razlog kršitve člena 81(1) ES, člena 23(2) Uredbe št. 1/2003 ter Smernic o načinu določanja glob (2) in obvestila o ugodni obravnavi (3), ker naj Komisija ne bi spoštovala pravil za določanje glob. Zatrjuje, da naj bi Komisija kršila načelo sorazmernosti in načelo enakega obravnavanja, ker naj bi bil izhodiščni znesek pri določanju globe za podjetje Comap previsok glede na izhodiščne zneske za druga podjetja, za katera izpodbijana odločba ugotavlja kršitev, kljub temu, da je njihov položaj podoben položaju, ki ga ima na trgu tožeča stranka.

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe, UL L 1, str. 1.

(2) Smernice o načinu določanja glob, naloženih v skladu s členom 15(2) Uredbe št. 17 in člena 65(5) Pogodbe o ESPJ, UL 1998 C 9, str. 3.

(3) Obvestilo Komisije o imuniteti pred globami in zmanjševanju glob v primerih kartelov, UL 2002, C 45, str. 3.